ლეოპოლდ მიტროფანოვი

ლეოპოლდ მიტროფანოვი (; დ. 2 ივლისი, 1932, ლენინგრადი — გ. 26 ნოემბერი, 1992, სანქტ-პეტერბურგი) — რუსი საჭადრაკო კომპოზიტორი, საერთაშორისო ოსტატი საჭადრაკო კომპოზიციაში (1980). პროფესიით ინჟინერ-ქიმიკოსი.

 ბიოგრაფია 
ლეოპოლდ მიტროფანოვი დაიბადა 1932 წელს ლენინგრადში. მთელი ცხოვრების მანძილზე მუშაობდა ინჟინრად, თუმცა მისი მთავარი გატაცება საჭადრაკო ეტიუდების შედგენა იყო. 1950-იანი წლებიდან მან გამოაქვეყნა 300-ზე მეტი ეტიუდი, რომელთაგან 40-ზე მეტმა საერთაშორისო კონკურსებში პირველი პრიზი მოიპოვა. მისი ეტიუდები გამოირჩევა რომანტიკული იდეების თამამი დამუშავებით, მოულოდნელი მსხვერპლითა და პარადოქსული სვლებით.

 „რუსთაველი-800“ და მსოფლიო აღიარება 
მიტროფანოვის შემოქმედებაში განსაკუთრებული ადგილი უჭირავს ეტიუდს, რომელიც მან 1967 წელს საქართველოში გამართულ დიდ საერთაშორისო კონკურსში — „რუსთაველი-800“ (მიძღვნილი შოთა რუსთაველის 800 წლის იუბილესადმი) წარადგინა. კონკურსი ორგანიზებული იყო საქართველოს ჭადრაკის ფედერაციისა და გაზეთ „ვეჩერნი ტბილისის“ მიერ. კონკურსმა დიდი მასშტაბები შეიძინა. ეტიუდები გამოაგზავნეს ავსტრიის, ინგლისის, ბელგიის, ბულგარეთის, შვედეთის, ინდოეთისა და მრავალი სხვა ქვეყნის წარმომადგენლებმა. საკონკურსოდ შემოვიდა სარეკორდო რაოდენობა – 230 ეტიუდი 170 ავტორის ხელმოწერით. ამ ეტიუდმა პირველი პრიზი მოიპოვა და მსოფლიო საჭადრაკო პრესაში ნამდვილი ფურორი გამოიწვია.

 ეტიუდი 

1. b6+ მფa8 2. ეe1! მ:e1 
3. g7 h1ლ 4. g8ლ+ ლb8 
5. a7 მc6+! 6. dc ლ:h5+ 

თამაში კულმინაციას აღწევს. ჩანს, თითქოს თეთრების შეტევა ჩიხში შევიდა — 7.მფa6 ლe2+, 7.მფa4 ლd1+ ან 7.მფb4 მc2(d3)+ სვლების შემდეგ გარდაუვალია მუდმივი ქიში. გადამწყვეტია:

7. ლg5!! — „სვლა სხვა სამყაროდან“, რომელმაც ავტორს მსოფლიო აღიარება მოუტანა. „ლაზიერის გამაოგნებელი მსხვერპლი „მხოლოდ“ იმისათვის, რომ მეტოქის ლაზიერი სხვა ფერის უჯრაზე გადავიდეს!“ (დიდოსტატ იური ბალაშოვის კომენტარი).

7... ლ:g5+ 8. მფa6 კ:a7 9. c7! ორი პაიკი ლაზიერისა და ორი მსუბუქი ფიგურის წინააღმდეგ! თეთრები იმუქრებიან 10. b7# ან 10. c8ლ+ სვლებით.

9... ლa5+ 10. მფ:a5 მფb7 11. ba და გაწირული თეთრი ლაზიერის ნაცვლად, გარდაუვლად ჩნდება ახალი ლაზიერი, რომელიც ასევე პაიკისგან გარდაიქმნება.

11... მფ:a7 12. c8ლ თეთრების მოგებით.

„მეექვსე სვლაზე ლაზიერის ეფექტური შეწირვა და მოულოდნელი დრამატული ფინალი დიდ შთაბეჭდილებას ტოვებს. ამ ეტიუდმა თავისი მარადიული ადგილი დაიმკვიდრა საჭადრაკო ხელოვნების ოქროს ფონდში. მიტროფანოვის ნაწარმოებმა დიდი გამოხმაურება გამოიწვია ეტიუდისტებს შორის და ამ იდეაზე მრავალი საინტერესო ნაწარმოები შეიქმნა“ (საჭადრაკო კომპოზიტორ ველიმირ კალანდაძის კომენტარი).

 ლიტერატურა 


სქოლიო

კატეგორია:რუსი საჭადრაკო კომპოზიტორები
კატეგორია:საერთაშორისო ოსტატები საჭადრაკო კომპოზიციაში
კატეგორია:დაბადებული 1932
კატეგორია:გარდაცვლილი 1992
კატეგორია:საჭადრაკო კომპოზიტორები
კატეგორია:სანქტ-პეტერბურგში გარდაცვლილები